Ouers in hof wat dogter té hard laat oefenArgieffoto. Die ouers van ŉ tienjarige sportster verskyn Vrydag weer in die Bloemfonteinse landdroshof nadat hulle haar glo só hard laat oefen het, dat hulle van poging tot moord en kindermishandeling aangekla word. Die 38-jarige ma en die meisie se 31-jarige stiefpa is in November met ŉ waarskuwing vrygelaat nadat hulle, tydens hul eerste hofverskyning, hulself in die landdroskantoor aan die polisie oorgegee het. Die aanklag van poging tot moord spruit uit ’n voorval in Oktober verlede jaar toe die meisie vir lank in die Krugerdriftdam, naby Bloemfontein, moes swem terwyl haar ma en stiefpa toegekyk het. Toe sy later nie meer kon swem nie, is sy glo geslaan en gedwing om weer te swem. Die ma word ook van aanranding met die opset om ernstig te beseer, aangekla. Die meisie is in pleegsorg geplaas.